Broj: 711-I-1281-M-109/23-02-24

Zagreb, 15. lipnja 2023.

**STIPE PETRINA**

Općinski načelnik, Općina Primošten

**Predmet: mišljenje na zahtjev obveznika Stipe Petrine,**

- daje se

Povjerenstvo za odlučivanje o sukobu interesa (dalje: Povjerenstvo) dana 06. lipnja 2023. godine pod brojem 711-U-4734-M-109/23-01-28, zaprimilo je zahtjev za davanjem mišljenja koji je podnio obveznik Stipe Petrina, općinski načelnik Općine Primošten.

U podnesenom zahtjevu obveznik navodi da je Općina Primošten uputila Povjerenstvu zahtjev za davanje mišljenja u kojem je opisana potencijalna situacija sukoba interesa prilikom stupanja Općine Primošten u stvarnopravne odnosno obveznopravne odnose sa društvom Prima centar d.o.o., a u kojem društvu kćer obveznika ima više od 5% udjela u vlasništvu (temeljnom kapitalu) navedenog društva, slijedom čega je postavljen upit Povjerenstvu u vezi zastupanja Općine Primošten prilikom stupanja u odnos s navedenim društvom. Nadalje, navedeno je da je na 199. sjednici održanoj 13. siječnja 2023. godine Povjerenstvo dalo mišljenje broj 711-I-184-M-4/23-02-17 u kojem je obvezalo obveznika, odnosno općinskog načelnika Općine Primošten da prilikom nastanka svakog pojedinačnog poslovnog odnosa Općine Primošten sa društvom PRIMA CENTAR d.o.o. pravodobno obavijesti Povjerenstvo koje će u tom slučaju u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa.

Nadalje, ističe da je u posljednjem danom mišljenju, Povjerenstvo temeljem tumačenja Ministarstva pravosuđa i uprave od dana 14. rujna 2021. godine, istaknulo kako općinski načelnici koji u jedinicama lokalne samouprave nemaju zamjenika koji bi s njima bio izabran na lokalnim izborima mogu, ukoliko se isti s time usuglase, ovlast za postupanje u konkretnom slučaju prenijeti na pročelnika ili drugog službenika lokalne jedinice.

Također navodi da je tematika restitucije nekretnina između Općine Primošten i društva Prima centar d.o.o. već bila predmet razmatranja povjerenstva te kako je Povjerenstvo Odlukom broj: 711-I-775-P-429-18/20-23-11 od dana 22. svibnja 2020. godine utvrdilo kako obveznik Stipe Petrina nije bio u povredi ZSSI-a, obzirom da isti nije poduzimao radnje povodom reguliranja odnosa između Općine Primošten i Prima centra d.o.o.,

Nadalje, u zahtjevu obveznik navodi da je Općina Primošten, zastupana po općinskom načelniku Stipi Petrina, uz suglasnost pročelnika Jedinstvenog upravnog odjela Općine Primošten, istoga opunomoćila radi poduzimanja radnji koje bi, da su poduzete od strane općinskog načelnika, eventualno predstavljale potencijalni sukob interesa.

Potom u zahtjevu ističe da je Općina Primošten, prilikom rekonstrukcije uređenja Zagrebačke ulice u Primoštenu sa nogostupom, oduzela društvu Prima centar d.o.o. određene dijelove nekretnina u ukupnoj površini od 865 m2 (sukladno geodetskoj situaciji Geodezije Šibenik d.o.o. od dana 23. siječnja 2006. godine), za koju oduzetu površinu se obvezala društvu Prima centar d.o.o. ponuditi u zamjenu katastarske čestice u svome vlasništvu, koje se nalaze na istoj lokaciji kao i kompleks nekretnina Prima centra d.o.o., odnosno one koje u naravi predstavljaju parkiralište. Procijenjena vrijednost nekretnina na predmetnom području tada da je iznosila 253,26 EUR-a/m2. Ugovorom o zamjeni nekretnina, sklopljenim između Općine Primošten i društva Prima centar d.o.o., Općina Primošten je već ustupila društvu Prima centar d.o.o. katastarske čestice na području parkirališta, u njezinu isključivom vlasništvu (kat. čest. …………………………….) i to u ukupnoj površini od 262 m2.

U zahtjevu navodi i da je, sukladno izrađenoj procjeni, ukupan dug Općine Primošten prema društvu Prima centar d.o.o. iznosio 152.715,78 EUR-a te s obzirom da je Općina Primošten svojedobno u trgovačkom društvu Prima centar d.o.o. imala poslovni udjel koji je iznosio 5%, vrijednost poslovnog udjela sukladno nalazu izrađenom od strane ovlaštene revizorske tvrtke Šibenski Revicon d.o.o. procijenjena na 40.407,37 EUR-a (304.325,00 kuna), te je Općina svoj udio od 5%, na zahtjev Prima centra d.o.o. i ustupila navedenom društvu te time ispunila dio obveze prema Prima centru d.o.o. Navedenim prijenosom udjela od 5%, dugovanje Općine Primošten prema Prima centru d.o.o. od početnih 152.715,78 EUR-a, konačno iznosi 112,308,41 EUR-a (računajući po procjeni koja je svojevremeno izrađena i sukladno kojoj se vršio prijeboj).

Navedeno je i da preračunavanjem vrijednosti navedenog udjela od 5% u m2, proizlazi kako je ustupanjem spomenutog poslovnog udjela, Općina Primošten ustupila društvu Prima centar d.o.o. površinu od 159 m2, koju površinu je potrebno odbiti od ukupno oduzete površine nekretnina potrebne za rekonstrukciju Zagrebačke ulice sa nogostupom.

Slijedom navedenog, u zahtjevu navodi da proizlazi kako je od početnog dugovanja od ukupno 865 m2 oduzetih na ime rekonstrukcije Zagrebačke ulice u Primoštenu, Općina Primošten ustupanjem kako procijenjenog poslovnog udjela od 5% - koji preračunat iznosi 159 m2 i temeljem sklopljenog Ugovora o zamjeni nekretnina kojim se društvu Prima centar d.o.o. vratilo još 262 m2, ostala dužna društvu Prima centar d.o.o prenijeti još ukupno 444 m2, što joj je cilj i učiniti sukladno uputama Povjerenstva, a sve kako bi konačno razriješila obveze koje ima prema navedenom društvu.

Također, s obzirom da je Općina Primošten posjednica i zemljišnoknjižna vlasnica nekretnina koje se nalaze na području parkirališta kojim gospodari društvo Prima centar d.o.o., a koje nekretnine je stekla pravomoćnim sudskim presudama i na iste se propisno uknjižila, ista je voljna u cilju razrješenja međusobnih odnosa navedene nekretnine predati u vlasništvo navedenom društvu. Konkretno, za kat. čest. ……………………………………………., sve k.o. Primošten, koje su položene na prostoru parkirališta, Općina Primošten je knjižna vlasnica te bi iste u odgovarajućim površinama ustupila društvu Prima centar d.o.o., u svrhu prijeboja preostalog dugovanja od 444 m2, radi čega se obraća povjerenstvu da isto izradi obvezne upute u cilju realizacije navedenoga. Ujedno tvrdi, da osim navedenih, Općina će biti knjižna vlasnica i drugih čestica na prostoru parkirališta, no potrebno će biti izraditi geodetsku izmjeru kako bi se točno i nedvojbeno izmjerila površina koju je oduzela cesta, odnosno kako bi se točno i nedvojbeno utvrdila površina koja će biti predmet pravnog posla između Općine Primošten i Prima centra d.o.o., obzirom da se radi o česticama koje nisu u cijelosti dio parkirališta, već očito ulaze u javnu površinu.

Slijedom navedenog, a s obzirom da će površina nekretnina u vlasništvu Općine Primošten, koju je Općina dužna unijeti u zajedničku investiciju biti veća od dužnih 444 m2, obveznik postavlja upit Povjerenstvu kojim i kakvim ugovorom regulirati prijenos dužnih 444 m2 iz vlasništva Općine Primošten u vlasništvo Prima centra d.o.o. te da li je pročelnik temeljem punomoći ovlašten potpisivati takav ugovor i s obzirom da će površina u vlasništvu Općine Primošten biti veća, a istu je Općina dužna ustupiti Prima centru d.o.o., mogu li Općina Primošten i Prima centar d.o.o. zakonito regulirati navedeni odnos slobodnom voljom, na korist obiju strana, odnosno na način da dogovorno izaberu način kojim će regulirati svoj za sada nerazriješeni odnos. Nadalje postavlja upit, ukoliko je Povjerenstvo mišljenja da je Općina Primošten dužna prodati Prima centru d.o.o. površinu po određenoj cijeni, onda po kojoj cijeni odnosno je li potrebno izvršiti novu procjenu vrijednosti nekretnina te sukladno procjeni regulirati kupoprodajni odnos ili pak sukladno starijoj procjeni, odnosno po cijeni koja je važila na dan 31. prosinca 2016, godine i temeljem koje je izvršena analiza društva i koja je navedena u dokumentaciji, a koja iznosi 253,26 EUR-/m2.

Također, od Povjerenstva je zatraženo da pregleda i protumači dostavljeni Sporazum o udruživanju sredstava radi izgradnje turističko poslovnog objekta u Primoštenu.

Zaključno obveznik navodi da će se predmetni zahtjev za davanje mišljenja dostaviti i nadležnom Općinskom državnom odvjetništvu, kako bi isto tijelo bilo upoznato sa činjenicom da je dužnosnik Stipe Petrina u cilju zakonitog i transparentnog postupanja na javnoj dužnosti, zatražio mišljenje Povjerenstva te kako bi isto tijelo eventualno dalo i svoje mišljenje o predmetnoj situaciji ili pak upozorilo na eventualne nezakonitosti.

Iz punomoći priložene zahtjevu, vidljivo je da je njome za poduzimanje svih pravnih radnji koje proizlaze ili će proizaći iz međusobnog odnosa Općine Primošten i društva Prima centar ovlašten pročelnik Jedinstvenog upravnog odjela Općine Primošten.

Povjerenstvo prije svega ukazuje obvezniku da nije nadležno za tumačenja koja se odnose na ugovorne odnose s aspekta stvarnog i obveznog prava i postupaka koji prethode sklapanju ugovora (način uređivanja međusobnih prava i obveza, vrijednosti zemljišta i sl.), budući da je Povjerenstvo nadležno za provedbu ZSSI-a, ali ukazuje obvezniku da navedeni postupci moraju biti u skladu sa procedurama propisanim posebnim zakonima i transparentni. Pritom Povjerenstvo posebice upire i na procedure propisane Zakonom o izvlaštenju i određivanju naknade („Narodne novine“ broj 74/14, 69/17 i 98/19), a s obzirom da se radi o potencijalnom poslovnom odnosu u koje stupa tijelo javne vlasti.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 11. sjednici održanoj 15. lipnja 2023., obvezniku daje mišljenje, kako slijedi.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5% ili više udjela u vlasništvu, obveznik je dužan o tome pravodobno obavijestiti Povjerenstvo.

Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu sa Zakonom.

Konačno, člankom 21. stavkom 4. propisano je da je obveznik, odnosno tijelo u kojem obveznik obnaša dužnost, obvezno, prije stupanja u poslovni odnos, dostaviti cjelokupnu dokumentaciju iz koje je vidljivo kako su provedene upute Povjerenstva.

Ponajprije se ukazuje obvezniku da je dužan izuzeti od sudjelovanja u bilo kojoj radnji koja prethodi nastanku bilo kojeg poslovnog odnosu do kojeg bi moglo doći između Općine Primošten i trgovačkog društva Prima centar d.o.o. vezano za rješavanje međusobnih dugovanja iz već nastalih poslovnih odnosa, ali i u odnosu na sve druge buduće poslovne odnose.

Slijedom toga, Grad Primošten može stupiti u poslovni odnos sa trgovačkim društvom Prima centar d.o.o. u kojem kćer općinskog načelnika ima više od 5 % udjela u vlasništvu, ukoliko obveznik Stipe Petrina, općinski načelnik Općine Primošten, postupi sukladno uputama Povjerenstva u cilju izbjegavanja sukoba interesa prilikom nastanka poslovnog odnosa.

Povjerenstvo prije svega ukazuje obvezniku Stipi Petrini da je, u svrhu jačanja transparentnosti u obnašanju javnih dužnosti i očuvanja vlastitog integriteta, dužan članovima Općinskog vijeća deklarirati okolnost da Općina Primošten planira stupiti u poslovni odnos sa navedenim poslovnim subjektom, s naznakom činjenice da njegova kćer ima više od 5 % udjela u vlasništvu navedenog poslovnog subjekta. Također, navedenu okolnost dužan je objaviti i na internetskim stranicama Općine Primošten te se dužan izuzeti od svakog, pa i posrednog oblika sudjelovanja u bilo kojoj radnji koja prethodi nastanku poslovnog odnosa, te za to ovlastiti pročelnika ili drugog službenika Općine uz njihov pristanak.

Nadalje, obveznik Stipe Petrina, odnosno Općina Primošten, dužni su prije stupanja u poslovni odnos, sukladno citiranom članku 21. stavku 4. ZSSI-a, dostaviti Povjerenstvu cjelokupnu dokumentaciju iz koje je vidljivo kako su provedene naprijed date upute Povjerenstva. Povjerenstvo će potom posebnom Odlukom utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Zaključno, obvezniku se napominje da sukladno članka 2. ZSSI-a u obnašanju javne dužnosti obveznici ne smiju svoj privatni interes stavljati ispred javnog interesa te da sukladno članku 6. ZSSI-a u obnašanju javnih dužnosti moraju postupati časno, odgovorno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti i povjerenje građana. Nadalje, sukladno istoj odredbi ne smiju koristiti javnu dužnost za osobni probitak ili probitak osobe koja je s njima povezana. Konačno, sukladno članku 9. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes te se izuzeti od donošenja odluka odnosno sudjelovanja u donošenju odluka koje utječu na njegov vlastiti poslovni interes ili poslovni interes s njim povezanih osoba.

U ovom slučaju nedvojbeno se radi o takvoj situaciji, budući obveznik ima dvojaku poziciju, jer s jedne strane nastupa kao ovlašteni predstavnik Općine Primošten, dok je s druge strane poslovni subjekt, odnosno trgovačko društvo, u kojem nedvojbeni financijski interes ima s dužnosnikom povezana osoba, član njegove obitelji.

Slijedom navedenog, Povjerenstvo dalo mišljenje kako je navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Stipe Petrina, elektroničkom dostavom
2. Objava na internetskoj stranici
3. Pismohrana